kardosdrur/scandi-wiki huggingface dataset:
Basketballklubben BMS

Basketballklubben BMS eller bare BMS, er en basketballklub i lokalområdet Ballerup-Måløv-Skovlunde, deraf navnet. BMS spiller sine hjemmekampe og træner på Rosenlundskolen i Skovlunde, i Ballerup Super Arena eller i Højagerhallen i Ballerup. BMS blev stiftet i 1972 og har vundet danmarksmesterskaber for både herrer og damer (damerne i samarbejde med Herlev). BMS har i flere omgange arbejdet sammen med naboklubben Herlev Basketball Klub og har bl.a. i sæsonen 2008/2009 et fælles 1. divisionshold for damer, hvor målsætningen var at rykke op i den øverste række, Dameligaen.

Klubbens historie 
Klubben blev stiftet i 1972 og vandt sin første titel, da herrerne vandt Landspokalturneringen i 1981. BMS blev efterfølgende det første danske hold, som gik videre i en af de europæiske klubturneringer, da de kvalificerede sig til 2. runde i Europa Cup'en for pokalvindere, hvor modstanderen var de regerende verdensmestre for klubhold, Real Madrid. Foran en fyldt KB Hal blev det til en basketlektion og et nederlag på 84-135, mens det i returkampen blev 132-65 til Real Madrid.

Første danmarksmesterskab 
I 1982 vandt herrerne det første danmarksmesterskab til klubben i den første sæson, hvor man havde amerikaneren Otis Loyd tilknyttet. I samme sæson blev det til pokalmesterskaber til både damer og herrer.

Fem DM-guld på fem år 
Med point guarden Henrik Norre Nielsen som den helt store profil vandt BMS fem danske mesterskaber i træk i årene 1986-1990. I samme periode havde man også en de bedste udenlandske spillere i dansk basketball nogensinde, Ken Smith, og på sidelinjen havde man fra sæsonen 1987/88 den karismatiske coach Ed Visscher.

I 1993 slog interne og økonomiske problemer igennem på elitesiden, hvor damerne røg ud af den bedste række. I de følgende år var det småt med resultaterne.

I 1998 indgik BMS et elitesamarbejde med naboerne fra Herlev Basketball Klub, Herlev/BMS el. BMS/Herlev, et samarbejde der førte til et pokalmesterskab for dameholdet i 2000.

BF Copenhagen 
I sommeren 2002 indgik Herlev/BMS et samarbejde med en anden eliteoverbygning, Værløse/Farum (Værløse Basketball Klub og Farum Basketball Klub), som havde vundet pokaltitlen for herrer året inden og DM samme år. Herlev/BMS' damehold vandt DM i 2002. Yderligere to klubber, Alba fra Allerød og Skjold Birkerød, kom med i samarbejdet, som fik navnet BF Copenhagen. Det blev til pokalmesterskaber og DM for både herrer og damer i sæsonen 2002/2003, men i oktober 2003 gik BF Copenhagen konkurs efter en bedragerisag og blev trukket fra danmarksturneringen og de europæiske turneringer. Dermed måtte BMS og de øvrige klubber starte forfra i de sekundære divisioner. Sæsonen 2003/2004 spillede BMS' herrer i 3. Division Øst og damerne i 2. Division Øst.

Klubbens resultater

Herrer 
 6 DM-guld
 6 pokalmesterskaber

Damer 
 1 DM-guld (Herlev/BMS)
 3 pokalmesterskaber (heraf 1 med Herlev/BMS)

Eksterne henvisninger 
 BMS' officielle hjemmeside.

Noter 

Bms
Ballerup Kommune
Etableret i 1972
Hakon Jarner

Hakon Høeg Jarner (26. januar 1882 i Bogense – 8. september 1964) var en dansk ingeniør fra Polyteknisk Læreanstalt i København. Arkitektuddannet hos arkitekt P.V. Jensen Klint.

Hakon Jarner var geolog på Danmark-ekspeditionen og fungerede 1920-49 som fabriksinspektør for arbejdstilsynet. Medlem af repræsentantskabet for Statens Byggeforskningsinstitut 1947-53 .

Han blev intereneret af 2 omgange under 2. verdenskrig. Hakon var den sidste af Danmark-ekspeditionens medlemmer der døde.

Kilder 

Ingeniører fra Danmark
Personer i Kraks Blå Bog (afdøde)
Alumni fra Danmarks Tekniske Universitet
Hilding Hallnäs

Hilding Hallnäs (24. maj 1903 i Halmstad – 11. september 1984 i Stockholm) var en svensk komponist og kirkemusiker.
Han skrev i alt 7 symfonier, en del vokalmusik, kammermusik, klaverstykker og et antal orgelværker. Gennem mere end 30 år var han organist i "Johannesbergs församling" i Göteborg (1933-1968). Hallnäs blev i 1934 gift med skuespilleren Gun Holmquist.

Værker

Orkestermusik 
 7 symfonier
 Violakoncert (1978)

Orgel 
 Fantasi (1936)
 Fantasi og præludium over koralen Se, vi gå upp till Jerusalem (1957)
 Pietà (1962)
 Orgelsonate nr 1 – De profundis (1965)
 Passionsmusik – Musica dolorosa (1968)
 Canticum för Schnitgerorgeln (1975)
 Orgel sonate nr 2 (1977)

Kammermusik 
 Violasonate Op. 19 (1943), for viola og piano, skrevet til Sten Broman 
 Legend (1945), for viola og piano

Kantate 
 Cantata solemnis (1971), for sopran, baryton, blandet kor og orgel (tekst Bo Setterlind – "Här är mörkret, där är ljuset")

Komponister fra Sverige
Personer fra Halmstad
Priest...Live!

Priest...Live! er det andet livealbum af det britiske heavy metal-band Judas Priest, som blev optaget gennem to optrædender på deres verdensturné i 1986.

Alle sangene fra Priest...Live! blev indspillet i 1986 på deres Fuel For Life-turné, der blev planlagt for at støtte udgivelsen af albummet Turbo. Der var ingen numre fra deres udgivelser fra 1970'erne indkluderet, dog fulgte "Hell Bent for Leather" med som et bonusspor på den genudgivet albumsudgave i 2002. Priest...Live! solgte ikke nær så godt som det tidligere koncertalbum Unleashed in the East, men fik alligevel tildelt guldstatus i USA

Versionen af sporet "Heading Out to the Highway" på dette album indeholdt en anden solo af K.K. Downing og Glenn Tipton, end den der var på studieversionen. Sangen er også længere, hvilket skyldes den tilføjet solo.

Versionen af "Breaking the Law" indkluderede også en solo af K.K. Downing, som ikke var med på studiesporet. Dette gjaldt også sangens tempo, der var langt hurtigere på Priest...Live! end på studiealbumsversionen.

Albummet blev første gang udgivet den 21. juni 1987 og genudgivet som en digital kvalitetsforbedret version i 2002, hvor der var blevet tilføjet tre bonusnumre til sporlisten.

En video til koncerten var også med på Judas Priest dvd'en Electric Eye" i 2003.

Spor 
Alle sange er skrevet af Rob Halford, K.K. Downing og Glenn Tipton, medmindre andet står noteret.

Disk et 
 "Out in the Cold" – 6:51
 "Heading Out to the Highway" – 4:53
 "Metal Gods" – 4:11
 "Breaking the Law" – 2:42
 "Love Bites" – 5:27
 "Some Heads Are Gonna Roll" (Bob Halligan, Jr) – 4:23
 "The Sentinel" – 5:13
 "Private Property" – 4:51

Disk to 
 "Rock You All Around the World" – 4:41
 "The Hellion/Electric Eye" – 4:19
 "Turbo Lover" – 5:53
 "Freewheel Burning" – 5:01
 "Parental Guidance" – 4:10
 "Living After Midnight" – 7:24
 "You've Got Another Thing Comin'" – 8:05
 "Screaming for Vengeance" – 5:55
 Bonusspor på den kvalitetsforbedret version fra 2002, indspillet i 1982 på Screaming for Vengeance-turnéen
 "Rock Hard, Ride Free" – 6:42
 Bonusspor på den kvalitetsforbedret version fra 2002, indspillet i 1984 Defenders of the Faith-turnéen
 "Hell Bent for Leather" (Tipton) – 4:42
 Bonusspor på den kvalitetsforbedret version fra 2002, indspillet i 1986 på Turbo-turnéen

Musikere 
 Rob Halford – Vokal
 K.K. Downing – Guitar
 Glenn Tipton – Guitar
 Ian Hill – Bas
 Dave Holland – Trommer

Eksterne henvisninger 
 

Album fra 1987
Judas Priest-album
Livealbum fra 1987
Peter Thyssen

Peter Thyssen (født 19. maj 1951) var rådmand for Teknik og Miljø i Aarhus Kommune, valgt for Det Radikale Venstre. Han repræsenterede partiet i Aarhus Byråd fra 1. januar 1998 til 31. december 2009.

I 2001 var han sammen med byrådets andet radikale medlem, Uffe Elbæk, tungen på vægtskålen, der gjorde, at Aarhus Kommune fik sin første ikke-socialdemokratiske borgmester siden 1918, nemlig Louise Gade fra Venstre. Allerede ved næste kommunevalg i 2005 støttede Det Radikale Venstre dog atter en socialdemokratisk borgmester, og derfor skiftede borgmesterposten til Nicolai Wammen.

Peter Thyssen har tidligere været menighedsrådsmedlem. Han har været lektor i biologi og idræt på Aarhus Katedralskole, hvor han gennem en årrække har stået for at lære de studerende at danse lanciers, inden deres translokationsfest.

Han er gift og har to børn.

Tidligere byrådsposter 
 2006-: Rådmand for Magistratsafdelingen for Teknik og Miljø i Aarhus Kommune.
 Medlem af Ligestillingsudvalget.
 Medlem af Teknik- og Miljøudvalget i KL.
 Medlem af og næstformand for Midttrafiks bestyrelse.
 Medlem af Erhvervskontaktudvalget i Aarhus Kommune.
 Medlem af TV 2/Østjyllands repræsentantskab.
 Formand for Taxinævnet i Aarhus Kommune.
 Formand for Beredskabskommissionen.
 Gruppeformand.

Uddannelse og erhverv 
 1979: Lektor på Aarhus Katedralskole (p.t. orlov)
 1979: Cand. scient. fra Københavns Universitet. Hovedfag i biologi, bifag i idræt.
 1970: Studentereksamen fra Kildegård Gymnasium.

Tillidshverv/politisk karriere 
 2002-2006: Bestyrelsesmedlem i Dansk Fjernvarme
 2002-2005: Rådmand for Magistratens 5. Afdeling i Aarhus Kommune
 2000-2002: Bestyrelsesmedlem i energiselskabet NRGi
 1998-2001: Medlem og formand for Udvalget for Kommunale Driftsvirksomheder i Aarhus Kommune
 1998-2001: Medlem af Udvalget for Skole og Kultur i Aarhus Kommune
 1998-2007: Medlem af Aarhus Kommunes Ligestillingsudvalg
 1998-: Medlem af Aarhus Byråd.

Rådmand i Aarhus 
Peter Thyssen er som rådmand i Aarhus, blevet kendt for en række store kontroversielle projekter, der har medført kritik og medieopmærksomhed.
 Indførelse af affaldssortering, som senere sløjfes. 
 Tunnel under Marselis Boulevard til ca. 1,4 milliarder kr  
 Startede udliciteringen af Århus Sporveje, hvilket gav stor uro og uregelmæssig drift det meste af 2006. 
 Køber en række ejendomme på Randersvej uden en egentlig tilladelse fra Aarhus Byråd.  
 Varmepengene, ca. en halv milliard kr. administreres ukorrekt. 
 Exner-tårnet på Bispetorv, som en foreslået konstruktion af et 25 meter højt udsigtstårn og overdækket søjlehal.

Referencer 

Politikere fra Det Radikale Venstre
Skolefolk fra Danmark
Medlemmer af Aarhus Byråd
Rådmænd i Aarhus
Johannes Torpe

Johannes Torpe (født 5. januar 1973) dansk designer og house-musiker. Johannes Torpe er opvokset i Thylejren. Han er desuden halvbror til musiker Rune Reilly Kølsch. 

Torpe samarbejder med halvbroderen Rune Reilly Kølsch om design og musik. I forbindelse med musik kalder de sig Artificial funk. Mest kendt er nummeret 'Calabria', der i vinteren 2007/2008 hittede i USA i en version med Natasja - hvor Rune i øvrigt optræder under navnet Enur - og versionen af nummeret hedder Calabria 2008.

I 2005 startede de to halvbrødre pladeselskabet Arti Farti.

Interiører 
 Supergeil
 NASA (natklub)
 ManRec

Priser 
 Den Danske Designpris 2007: For sofaen Mormor. Designet sammen med Rune Reilly Kølsch og produceret af møbelproducent Rolf Hay

Eksterne henvisninger 
 JohannesTorpe.com 
 Artificial funk

Personer fra Skanderborg Kommune
Personer fra Skanderborg 
Designere fra Danmark
Musikere fra Danmark
Jackson Hole

Jackson Hole er en dal i det nordvestlige Wyoming i USA. Dalen er opkaldt efter David Jackson, en pelsjæger, som jagede bævere i området i begyndelsen af 1800-tallet. Udtrykket "Hole" (Hul) brugte datidens pelsjægere typisk om dale, der var omkranset af bjerge på alle sider. Aktuelt kom pelsjægerne typisk til dalen fra nord eller øst, hvor de skulle passere ret høje bjergkæder, for at komme ned i "hullet".

Historie 
Områdets oprindelige amerikanere brugte dalen primært til jagt og til ceremonielle formål, men slog sig ikke ned her. Den første hvide, der så dalen, var formodentlig John Colter, et tidligere medlem af Lewis og Clark ekspeditionen, der kom til området omkring 1806. Hans rapporter om dalen, og om området omkring Yellowstone i almindelighed blev betragtet med stor skepsis, og først omkring 1870 skete de første bosættelser i dalen.

Beskrivelse 
Dalen ligger mellem bjergkæderne Teton Range på den vestlige side og Gros Ventre Range på den østlige. Den nordvestlige del af dalen ligger inden for grænserne af Grand Teton National Park, som også omfatter det meste af Teton Range. I den sydlige del af dalen ligger byen Jackson, der er den eneste større bebyggelse i dalen.

Nord for Jackson ligger National Elk Refuge, hjemsted for verdens største flok af Wapitihjorte. Her samles omkring 7.500 wapitihjorte hver vinter. Om sommeren søger dyrene længere op i bjergene omkring dalen.

Floden Snake River løber gennem hele dalen, der ligger i en gennemsnitlig højde over havet på 2.000 meter. Dalen rummer en række søer, hvoraf den største er Jackson Lake.

U.S. Highway 89 går gennem dalen i nord-sydlig retning.

Vejr 
På grund af dalens høje beliggenhed kombineret med den høje bjerge omkring den, (Teton Range rejser sig op mod 2.100 meter over dalbunden), kan der være særdeles koldt i dalen om vinteren. I 1993 blev der således mål -53 °C i dalen, og den laveste temperatur, der nogensinde er målt i Wyoming, -66 °C, blev målt ved Mount Moran i Teton Range. Om sommeren kan der tilsvarende blive ret varmt i dalen, op mod 34-35 °C i skyggen.

Bebyggelse 
Den eneste egentlige by, der ligger i dalen er Jackson (ofte fejlagtigt kaldet Jackson Hole lige som dalen). Der findes dog mindre bebyggelser som fx Wilson, Teton Village, Moran Junction og Hoback, m.fl.

Eksterne henvisninger 

USA's geografi
Wyoming
Live betting

Live betting er en gren af gambling der tilbyder kunden at spille mens en begivenhed udspilles. Når der sker ændringer opdateres oddsene af oddssætterne, umiddelbart efter ændringen.

Væddemål
City Night Line

De tyske nattog var indtil 2016 samlet under navnet City Night Line. Toglinjerne blev varetaget af DB Fernverkehr AG, som er en del af Deutsche Bahn.

City Night Line anvendtes som betegnelse for det, der tidligere hed UrlaubsExpress og DB Nachtzug. Deutsche Bahn samarbejdede med partnerne EuroNight og D-Nacht. EuroNight er nattog, der varetages af et fællesskab mellem jernbaneselskaberne i Polen, Østrig og Ungarn, mens D-Nacht forbinder City Night Line med primært Østeuropæiske lande.

Der blev tilbudt tre forskellige komfortklasser:
 Sovevogn med op til tre senge og vaskefaciliteter. På nogle linjer tilbydes eget bad og toilet.
 Liggevogn med to, fire eller seks senge. Enten reserveres en hel kupe, ellers deles den med andre.
 Siddepladser i kupeer med seks pladser.

Linjer 

City Night Line havde forbindelse til mange byer i Tyskland, Østrig, Schweiz, Norditalien, Tjekkiet og Holland. Ruterne til Frankrig udgik ved køreplansskiftet 2014/15.

I Danmark havde City Night Line en daglig afgang fra København om aftenen, som standsede i Roskilde, Odense, Kolding, Padborg, Flensborg, Neumünster og Hamburg inden toget deltes i to og kørte til hhv. Amsterdam, Frankfurt/Basel og Prag. Hver aften returnerede togene af samme rute. Sidste tur blev kørt den 2. november 2014.

Samlet havde City Night Line følgende linjer, da systemet ophørte:

Tidligere forbindelser 
Følgende forbindelser blev nedlagt hhv. 3. november og 15. december 2014:

Følgende forbindelse blev indstillet ved køreplansskiftet 13. december 2015:

Historie 

Det oprindelige CityNightLine (uden mellemrum) blev grundlagt i 1995 som et datterselskab af DB (Tyskland), ÖBB (Østrig) og SBB (Schweiz). Hele konceptet kunne ses som en prøveballon for fremtidens nattogsdrift. Til at starte med var driften og konceptet komplet adskilt fra moderselskabernes, med nytænkt indretning og nybygget og gennemrenoveret materiel. Materielparken var endvidere begrænset til fire vogntyper: Nybyggede dobbeltdækker-sovevogne 1./2. kl. og 2. kl., nyombyggede lounge/spisevogne og nyombyggede "Ruhesessel" hvilevogne.

Siden kom liggevogne af renoveret DB-type og flere andre standardtyper til. Driftsmæssigt opstod efterhånden flere fælles løb med DB Nachtzug. ÖBB trak sig ret hurtigt ud af samarbejdet, siden fulgte SBB, og i 2008 blev CNL sammenlagt med DB Nachtzug under navnet City Night Line. Med undtagelse af enkelte indlejede vogne og en håndfuld dobbeltdækker-sovevogne, der i dag tilhører ÖBB, er alt materiel overgået til det nye City Night Line.

11 december 2016 ankom de sidste CityNightLine tog til deres respektive destinationer. Nogle ruter overtages herefter af ÖBB NightJet.

Kilder

Eksterne henvisninger 

 City Night Lines officielle hjemmeside 

Jernbanetransport i Tyskland
Togforbindelser
Rottne

Rottne er en by i Växjö kommune, Kronobergs län, Småland, Sverige. Byen, der ligger 19 kilometer fra Växjö, ligger på næsset mellem søerne Sörabysjön og Innaren.

Den svenske glamrockgruppe The Ark, som fik en 18.-plads ved Eurovision Song Contest 2007, blev dannet i Rottne i 1991.

Byer i Växjö kommun
Hovmantorp

Hovmantorp er den største by i Lessebo kommune, Kronobergs län, Småland, Sverige. Byen, der ligger ved søen Rottnen, ligger i Glasriget.

Byer i Lessebo kommun
Hyderabad (Indien)

Hyderabad er en by i delstaten Telangana i Indien. Byen er fælles hovedstad for delstaterne Telangana og Andhra Pradesh.

Hyderabad havde  indbyggere i 2011 og er centrum for det sjette største urbane område i Indien. 40 % af indbyggerne er muslimer. Regner man forstæderne med har byen  indbyggere. Hyderabad ligger centralt på Deccans højslette, ved floden Musi. 

Byen har mange moskeer og paladser, en zoologisk have og flere museer. Byens industri omfatter produktion af tekstiler, tobak, glas, papir og sukker.

Historie 

Hyderabad er en gammel by. Den blev grundlagt i år 1589 som hovedstad i kongedømmet Golconda. Da riget begyndte at splittes op i mindre områder, opstod der krig i byen. Byen blev angrebet flere gange, før den kom under britisk beskyttelse, og byen blev en fyrstestat. I 1947 nægtede Hyderabad at slutte sig til Indien, men i september 1948 blev byen besat af indiske tropper. Byen blev omorganiseret fra fyrstestat til bystatus i 1956.

Kultur 
I Hyderabad ligger kunstmuseet Salar Jung Museum, der åbnede i 1951 i en del af Diwan Deodi-paladset, men fra 1968 flyttede til en ny museumsbygning.

Referencer

Eksterne henvisninger 

 GHMC, Greater Hyderabad Municipal Corporation
 Andhra Pradesh Government
 Hyderabad

Byer i Telangana
 
Delstatshovedstæder i Indien
The Constant

"The Constant" er femte afsnit af fjerde sæson i den amerikanske tv-serie Lost og hele seriens 74. afsnit. Afsnittet blev sendt 28. februar 2008 på American Broadcasting Company og CTV. Det er skrevet af Carlton Cuse og Damon Lindelof, instrueret af Jack Bender, og centrerer sig om Desmond, der oplever en sideeffekt under han og Sayids tur væk fra øen.

Plot 

Desmond, Sayid og Frank fortsætter deres færd i helikopteren mod fragtskibet. Da de passerer gennem mørke tordenskyer oplever Desmond et mentalt skifte af hvad han oplever virkeligt, skudt tilbage til sin tid i det skotske militær. Turen i helikopteren husker han som en meget livlig drøm, men netop da hans mentale billede vender tilbage til "øen" mister han hukommelsen, kan ikke huske hvad der er sket og tror det er 1996. De kommer sikkert frem til fragtskibet, men Desmond oplever med øget frekvens skiftet mellem at være på fragtskibet og i 1996. Sayid kontakter Jack og de andre på øen, der har været bekymret længe, fordi der er gået et døgn, hvor der burde været gået godt 20 minutter, på turen. Desmond, der er blevet flyttet til kammer for syge, får Daniel i røret, og Daniel forklarer at Desmond ikke kan kende forskel på hvilken tid han lever i, fordi han ikke har en "konstant" i begge virkeligheder. Daniel fortæller at ved næste oplevelse tilbage i tiden, skal han finde Daniel på Oxford University i 96. Dette lykkedes, og Desmond giver informationer og bevis på hans kendskab til fremtidige begivenheder. Daniel har på Oxford succes med sit rotteeksperiment der bekræfter en bevidstheds rejse i tiden. På fragtskibet befinder sig også George Minkowski, der lider af det samme som Desmond. Med fysisk indsigt lykkedes det at synkronisere viden om Pennys telefonnummer mellem 2004 ("nutiden") og 1996. I radiorummet kontakter Desmond Penny, som han lovede hende for otte år siden, på netop juleaften. Det afsløres desuden at der har været kontakt mellem Penny og båden. Til sidst finder Daniel i sin dagbog, en note hvor han i 96 skrev at Desmond er hans "konstant."

Trivia 
 Telefonnumre i Londen bestod i 1996 ikke af så mange cifre, som Pennys gør. Det system blev først indført i 2000.
 Fans spekulerer i om Daniel bevidst sendte helikopteren i den forkerte retning, i håb om at Desmond fik sine bivirkninger og dermed mødte Daniel i fortiden. Daniel, ligesom Desmond, leder også efter sin "konstant".

Fodnoter

Eksterne henvisninger 
 American Broadcasting Company
 

Afsnit af Lost (sæson 4)

pt:Lost (temporada 4)#Lista de Episódios
Restauration

Restauration (af latin, restauro = genoprette) har flere betydninger:

 Restauration – fællesbetegnelse for restauranter, caféer, værtshus, osv.
 Restaurationen – perioder hvor et tidligere styre er blevet genoprettet
 Restaurering – istandsættelse af en bygning
Jersey City (New Jersey)

Jersey City er en by i Hudson County i staten New Jersey, United States. Jersey City har  indbyggere, hvilket gør den til New Jerseys næststørste by efter Newark.

Byen indgår i New Yorks storbyområde.

Referencer

Eksterne henvisninger 

Forstæder til New York City
Karl Friedrich Schinkel

Karl Friedrich Schinkel (født 13. marts 1781 i Neuruppin i Brandenburg, død 9. oktober 1841 i Berlin) var en preussisk arkitekt og maler, som stærkt kom til at præge klassicismen. 

Schinkel designede den først preussiske, senere tyske militære dekoration Jernkorset som deles ud ved tapperhed i krig, indstiftet som følge af Napoleonskrigene i 1813.

Eksterne henvisninger

Litteratur 
 Ohff, H. (2000): Karl Friedrich Schinkel oder die Schönheit in Preußen, Piper Verlag

Malere fra Tyskland
Personer fra Preussen
Arkitekter fra Tyskland
Klassicistiske arkitekter
Romantikkens malere
Tyskere i 1800-tallet
Macworld Conference & Expo

Macworld Conference & Expo er en fagmesse og konference, der holdes en gang årligt – typisk i anden uge af januar – for Apple Macintosh-platformen. Den arrangeres af det Bostonbaserede IDG World Expo. Macworld er det mest læste Macintosh-magasin i USA. Tidligere var messen kendt som Macworld Expo.

Referencer 

Apple Inc.
Messer
Computerbegivenheder
Gorm Toftegaard Nielsen

Gorm Toftegaard Nielsen (født 1. januar 1947) har været professor i strafferet og straffeproces ved Aarhus Universitet.

Han har, ofte i samarbejde med Vagn Greve fra Københavns Universitet, skrevet megen betydningsfuld litteratur inden for strafferetten. Folketingets Retsudvalg og justitsministeren har ofte bedt Gorm Toftegaard Nielsen udtale sig om konsekvenserne af et lovforslag, inden det behandles i folketingssalen. Gorm Toftegaard Nielsen er far til chefredaktør på Dagbladet Information, Rune Lykkeberg

I den senere tid har Gorm Toftegaard Nielsen udtalt sig kritisk over for professor Henning Kochs udtalelser om et grundlovsbrud i forbindelse med tuneserloven.

CV 
 1989-2016: Professor i strafferet og straffeproces ved Aarhus Universitet
 1985-86: Konstitueret dommer i Vestre Landsret
 1984: Politiassessor
 1981-83: Medhjælper hos Statsadvokaten i Viborg
 1978: Politifuldmægtig
 1977: Lic.jur. ("Grundlovens § 3 – Retssikkerhed eller demokrati")
 1973: Adjunkt ved Aarhus Universitet
 1972: Cand.jur.
1966: Student fra Herning Gymnasium

Eksterne henvisninger og referencer 
 Gorm Toftegaard Nielsen – Aarhus Universitet

Ansatte ved Aarhus Universitet
Personer i Kraks Blå Bog
Landsdommere fra Danmark
Glowe

Glowe er en by og kommune i det nordøstlige Tyskland, beliggende under Landkreis Vorpommern-Rügen på øen Rügen. Landkreis Vorpommern-Rügen ligger i delstaten Mecklenburg-Vorpommern.

I kommunen findes følgende landsbyer: Glowe, Baldereck, Kampe, Bobbin, Polchow, Ruschvitz og Spyker.

Glowe er beliggende cirka 18 kilometer nord for Bergen auf Rügen. Kommunen ligger ved den vestlige overgang mellem halvøerne Jasmund og Schaabe mellem Østersøen (Tromper Wiek) og Großer Jasmunder Bodden.

Byer i Mecklenburg-Vorpommern
Byer i Kreis Vorpommern-Rügen